Skíðafélag Ólafsfjarðar fer ótroðnar slóðir þegar kemur að fjáröflun . Á dögunum tóku nokkrir aðilar úr félaginu sig til og gerðu við girðingarnar sem eru meðfram þjóðveginum í Héðinsfirði . Einnig var girðingin , sem áður náði talsvert upp í fjall , færð niður að gangnamunnanum báðum megin , til að minnka viðhald í framtíðinni . Það voru yfirleitt 4 - 8 sjálfboðaliðar úr skíðafélaginu sem gáfu vinnu sína fyrir félagið , en þegar fréttamenn Trölla bar að garði voru feðgarnir Kristján Hauksson formaður skíðafélagsins og Kristján Már Kristjánsson sonur hans að vinna við girðinguna . Með þessu eru félagar í skíðafélaginu að safna fyrir nýjum snjótroðara , en auk þess styrkja nokkur fyrirtæki og einstaklingar framtakið . Girðingin var færð neðar í fjallshlíðina . Mynd / Kristín Sigurjónsdóttir Frétt : Kristín SigurjónsdóttirMyndir af snjótroðara : aðsendar